La Revolució de l'11 de setembre de 1922 (en grec: "Επανάσταση της 11ης Σεπτεμβρίου 1922") fou un aixecament armat de l'exèrcit i de la marina grega contra el govern a Atenes. L'exèrcit grec acabava de ser derrotat a la Guerra greco-turca i fou evacuat d'Anatòlia a les illes gregues de l'Egeu oriental. El descontentament entre soldats i oficials de rang mitjà de la conducta del govern reial durant la campanya militar va desencadenar la revolta dirigida per pro-venizelistes i anti-monàrquics. El motí es va estendre ràpidament i va prendre el poder a Atenes, obligant el rei Constantí I a abdicar i deixar el país. A partir d'aleshores, Grècia fou governada per un executiu militar fins a principis de 1924, poc abans de l'abolició de la monarquia grega i l'establiment de la Segona República Hel·lènica.